钦定古今图书集成/明伦汇编/官常典/第180卷 > 《谦卦》
## 钦定古今图书集成/明伦汇编/官常典/第180卷 > 《谦卦》

九三。劳谦君子，有终吉。《象》曰：“劳谦君子。”万民服也。

〈程传〉三以阳刚之德而居下体，为众阴所宗。履得其位，为下之上，是上为君所任，下为众所从，有功劳而持谦德者也，故曰“劳谦。”古之人有当之者，周公是也。身当天下之大任，上奉幼弱之主，谦恭自牧，夔夔如畏然，可谓有劳而能谦矣。既能劳谦，又须君子行之，有终则吉。夫乐高喜胜，人之常情，虽使知谦之善，勉而为之，若矜负之心不忘，则不能常久，欲其有终，不可得也。唯君子安履谦顺，乃其常行，故久而不变，乃所谓“有终”，有终则“吉”也。

六四，“无不利，㧑谦。”

〈程传〉四居上体，切近君位，六五之君，又以谦柔自处，九三又有大功德，为上所任，众所宗，而己居其上，当恭畏以奉谦德之君，卑巽以让劳谦之臣，动作施为，无所不利，于“㧑谦”也。“㧑”，施布之象，如人手之㧑也。动息进退，必施其谦，盖居多惧之地，又在贤臣之上故也。

《象》曰：“无不利㧑谦”，不违则也。

〈本义〉言不为过。